b'\n_START_ARTICLE_\nCop Land\n_START_SECTION_\nSammendrag\n_START_PARAGRAPH_\nHandlingen foreg\xc3\xa5r i den fiktive byen Garrison, New Jersey, som ligger p\xc3\xa5 andre siden av Hudson River fra New York City. Den lokale sheriffen Freddy Heflin (Sylvester Stallone) er hemmelig forelsket i Liz Randone (Annabella Sciorra), hvis liv han en gang reddet i en bilulykke. Da han reddet livet hennes mistet han h\xc3\xb8rselen p\xc3\xa5 det ene \xc3\xb8ret. Dette gjorde at han ikke kunne begynne som politi i New York City, slik mange av hans kolleger gjorde, inkludert Liz sin utro ektemann, Joey Randone (Peter Berg). En sen kveld kj\xc3\xb8rer Murray Babitch, nev\xc3\xb8 av etterforsker Ray Donlan (Harvey Keitel), over George Washington Bridge n\xc3\xa5r en bil med flere afrikansk-amerikanske ten\xc3\xa5ringer nesten kj\xc3\xb8rer inn i bilen hans. Babitch pr\xc3\xb8ver \xc3\xa5 tvinge dem til \xc3\xa5 stanse bilen. En passasjer tar frem noe Babitch tror er et skytev\xc3\xa5pen, samtidig som forhjulet p\xc3\xa5 bilen hans punkterer. Han tror at ten\xc3\xa5ringene har skutt mot ham, og han skyter derfor tilbake igjen. _NEWLINE_I den p\xc3\xa5f\xc3\xb8lgende bilulykken blir alle ten\xc3\xa5ringene i bilen drept. En annen politimann, Jack Rucker (Robert Patrick) fjerner verkt\xc3\xb8yet som Babitch trodde var et skytev\xc3\xa5pen fra hendene til en av de d\xc3\xb8de ten\xc3\xa5ringene, og han planter v\xc3\xa5pen i bilen deres for \xc3\xa5 rettferdiggj\xc3\xb8re skytingen. Babitch er redd for konsekvensene som skyte-episoden kan ha p\xc3\xa5 karrieren hans, og Donlan overtaler ham til \xc3\xa5 forfalske sitt eget selvmord. Ray later som Babitch hoppet fra en bro. Andre korrupte politifolk, som detektiv Leo Crasky og Frank Lagonda, er redde for at Babitch vil komme tilbake igjen og tyste om deres korrupsjon. Etterforsker Moe Tilden (Robert De Niro) fra Spesialenheten for Politisaker i New York ber om at Heflin gir informasjon om mistenkte korrupte politifolk fra Garrison, New Jersey. Heflin er redd for de korrupte politifolkene og han er motvillig til \xc3\xa5 sladre p\xc3\xa5 dem, s\xc3\xa5 han unnlater \xc3\xa5 komme med viktig informasjon til Tilden. Tildens overordnede, som kjenner de korrupte politifolkene, gir Tilden beskjed om \xc3\xa5 avslutte etterforskningen._NEWLINE_Selv om Babitchs \xc2\xabselvmord\xc2\xbb i utgangspunktet ser ut til \xc3\xa5 v\xc3\xa6re vellykket, s\xc3\xa5 vil etterforskningen mot ham aldri bli avsluttet s\xc3\xa5 lenge kroppen hans ikke blir funnet. Ray bestemmer seg motvillig for at nev\xc3\xb8en hans m\xc3\xa5 drepes. Babitch blir tipset av sin tante Rose, og han stikker av. Han g\xc3\xa5r hjem til Freddy for \xc3\xa5 be om hjelp, men n\xc3\xa5r han ser en n\xc3\xa6r venn av Freddy, politimannen Gary Figgis (Ray Liotta), flykter han fra stedet. Samme kveld havner Joey Randone i sl\xc3\xa5sskamp, og han blir kastet ned fra et tak. Mens han klamrer seg til en antenne og roper om hjelp, blir han oppdaget av Donlan som ikke vil hjelpe ham som hevn for at Randone hadde en aff\xc3\xa6re med Donlans kone. Innen politiet kommer frem, har Randone falt til sin d\xc3\xb8d. N\xc3\xa5r Freddy endelig bestemmer seg for \xc3\xa5 fortelle alt han vet til Tilden, s\xc3\xa5 vil ikke Tilden h\xc3\xb8re p\xc3\xa5 ham fordi Freddy ikke la alle kortene p\xc3\xa5 bordet mye tidligere. _NEWLINE_I det han forlater Tilden ser Freddy en rekke saksmapper om flere korrupte politifolk, og han stjeler alle saksmappene. Freddy leser gjennom alle dokumentene, og han innser omfanget av den omfattende korrupsjonen. Sheriffens nestkommanderende, Cindy Betts, bestemmer seg for \xc3\xa5 forlate Garrison og New Jersey fordi hun har blitt stadig mer frustrert over at New York City-politiet har tatt over og gjort byen til deres eget personlige kongerike. Figgis har ogs\xc3\xa5 pakket sakene sine, og planlegger \xc3\xa5 reise sin vei, fordi han ikke \xc3\xb8nsker \xc3\xa5 bli ytterligere involvert. Freddy finner ut at Figgis brente ned sitt eget hus slik at han kunne f\xc3\xa5 igjen forsikringspengene. Men ved et uhell drepte han sin kokain-avhengige kj\xc3\xa6reste, Monica i prosessen. Heflin overbeviser Rose om \xc3\xa5 avsl\xc3\xb8re hvor Babitch gjemmer seg, og han arresterer Babitch. Heflin gir sin nestkommanderende, Bill Geisler (Noah Emmerich), fri slik at han kan dra hjem og ta vare p\xc3\xa5 sin gravide kone. Heflin vil ta med seg Babitch til New York City, hvor Tilden kan ta over etterforskningen. Men Lagonda, Donlan og Rucker arrangerer et bakholdsangrep. _NEWLINE_Rucker fyrer av en pistol rett ved siden av Freddys friske \xc3\xb8re, s\xc3\xa5 han blir nesten d\xc3\xb8v. De tar med seg Babitch, antakelig for \xc3\xa5 drepe ham. Til fots og nesten helt d\xc3\xb8v, f\xc3\xb8lger Heflin etter dem til Donlans hus, og en skuddveksling bryter l\xc3\xb8s. Heflin dreper b\xc3\xa5de Rucker og Lagonda, f\xc3\xb8r han blir skutt i skulderen av Leo Crasky. Men han blir reddet av Gary Figgis som dreper Crasky. I mellomtiden pr\xc3\xb8ver Babitch \xc3\xa5 flykte gjennom et vindu. Donlan sniker seg opp bak Heflin, men f\xc3\xb8r han kan skyte, s\xc3\xa5 blir han selv skutt av Figgis. Heflin kan s\xc3\xa5vidt h\xc3\xb8re skuddet, og han snur seg rundt og avfyrer ett skudd. Donlan ligger d\xc3\xb8ende p\xc3\xa5 gulvet og mumler obsk\xc3\xb8niteter, men Heflin svarer: \xc2\xabJeg kan ikke h\xc3\xb8re deg, Ray.\xc2\xbb Figgis og Heflin tar med seg Babitch til New York og overleverer ham til Spesialenheten for Politisaker, hvor Tilden setter ham i varetekt. Innen saken er ferdig etterforsket, og tiltale avsagt, har Heflin f\xc3\xa5tt tilbake h\xc3\xb8rselen, og han ser utover New York City-skyline fra andre siden av Hudson River. Hans nestkommanderende, Geisler, varsler ham om en ny sak, og Freddy g\xc3\xa5r tilbake til arbeidet.'